Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το συνολικό ποσό της κοινοτικής χρηματοδοτικής ενίσχυσης στο πλαίσιο της εξάλειψης της κλασσικής πανώλης των χοίρων στις Κάτω Χώρες το 1997

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 3 της απόφασης 90/424/ΕΟΚ του Συμβουλίου , σχετικά με ορισμένες δαπάνες στον κτηνιατρικό τομέα προβλέπει κοινοτική χρηματοδοτική συνδρομή για την εκρίζωση ορισμένων νόσων των ζώων, συμπεριλαμβανομένης της κλασικής πανώλης των χοίρων (ΚΠΧ).

Αντιδρώντας στα κρούσματα ΚΠΧ στις Κάτω Χώρες (NL) κατά το 1997, η Επιτροπή εξέδωσε δυο αποφάσεις με τις οποίες προβλεπόταν μερική χρηματοδοτική ενίσχυση για την εκρίζωση της ασθένειας (αποφάσεις 98/25/ΕΚ και 1999/18/ΕΚ). Οι δυο αυτές αποφάσεις περιλαμβάνουν προσωρινή δημοσιονομική διόρθωση σε ποσοστό 25%, εν αναμονή τελικής αποφάσεως για το συνολικό επιλέξιμο ποσό.

Λόγω της ευρύτατης εξάπλωσης της επιδημίας και του σχετικού συνεπαγόμενου κόστους, οι υπηρεσίες της Επιτροπής εξετέλεσαν πέντε αποστολές για τον έλεγχο, ειδικώς, των κτηνιατρικών δαπανών που πραγματοποιήθηκαν στο υπόψη πλαίσιο. Κατ'επανάληψη διαπιστώθηκε ότι η διοικητική και τεχνική υλοποίηση των μέτρων πρόληψης δεν ανταποκρινόταν στους όρους που απαιτούνται για κοινοτική συνδρομή βάσει του άρθρου 3 της απόφασης 90/424/ΕΟΚ.

Λόγω των ανωτέρω παρατυπιών, η Επιτροπή αποφάσισε ότι το ποσοστό 25% της δημοσιονομικής διόρθωσης που εφαρμόστηκε ήδη στις δυο αρχικές αποφάσεις έπρεπε να επιβεβαιωθεί ως προς όλες τις επιλέξιμες δαπάνες που πραγματοποιήθηκαν για την αποζημίωση των κτηνοτρόφων.

Οι NL υπέβαλαν επίσης αίτηση κοινοτικής συνδρομής για ορισμένους τύπους δαπανών που δεν καλύπτονται από την απόφαση 90/424/EΟΚ, οι οποίες πραγματοποιήθηκαν ειδικότερα για τη σφαγή υγιών χοίρων ή για διοικητικούς λόγους (μισθοί, μισθώματα, ασφάλεια, Η/Υ, κλπ.).

Ωστόσο, η Επιτροπή θεώρησε, τηρώντας την ίδια στάση με εκείνη που υιοθέτησε έναντι άλλων κρατών μελών σε προηγούμενες επιδημίες, ότι οι δαπάνες που δεν καλύπτονται ρητώς από τον νόμο δεν μπορούν να επιστραφούν, επειδή δεν υπάρχει νομική βάση για μια τέτοια ενέργεια.

Ως εκ τούτου, το συνολικό επιστρεφόμενο ποσό ανέρχεται σε 109,9 εκατ. EUR (διεκδικούμενο ποσό 199 εκατ. EUR), από τα οποία 74,4 εκατ. EUR έχουν ήδη καταβληθεί, σύμφωνα με τις προαναφερόμενες δύο αποφάσεις.

Στις 6-8 Δεκεμβρίου 1999, υπεβλήθη στη μόνιμη κτηνιατρική επιτροπή σχέδιο απόφασης της Επιτροπής σχετικά με το ποσό προς πληρωμή στις NL από τον προϋπολογισμό για το έτος 2000 (35,5 εκατ. EUR).

Τρία κράτη μέλη (UK, DK, SW) ψήφισαν υπέρ του σχεδίου απόφασης, οι NL ψήφισαν κατά, το LUX απουσίαζε και τα υπόλοιπα κράτη μέλη απέσχον. Λόγω του αποτελέσματος αυτού, η Επιτροπή οφείλει να υποβάλει την πρόταση στο Συμβούλιο.

Η επιδημία ΚΠΧ του 1997 συγκέντρωσε επίσης την προσοχή του Ελεγκτικού Συνεδρίου, το οποίο διενήργησε σειρά λογιστικών ελέγχων στις NL. Τον Νοέμβριο 1998, το Ελεγκτικό Συνέδριο έστειλε επιστολή προς τις NL στην οποία διατύπωνε διάφορες παρατηρήσεις και επικρίσεις σχετικά με την τεχνική και διοικητική διαχείριση της επιδημίας εκ μέρους των ολλανδικών αρχών αφενός και τις αντίστοιχες δαπάνες αφετέρου. Επιπλέον, το Συνέδριο πλέον πρόσφατα συνέταξε ειδική έκθεση για την επιδημία ΚΠΧ του 1997, η οποία και θα δημοσιευθεί τον Φεβρουάριο 2000, στην οποία επιβεβαιώνονται οι εν λόγω επικρίσεις.

Οι παρατηρήσεις και τα συμπεράσματα του Ελεγκτικού Συνεδρίου επιβεβαιώνουν τις διαπιστώσεις και τη γραμμή που χάραξε η Επιτροπή.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με το συνολικό ποσό της κοινοτικής χρηματοδοτικής ενίσχυσης στο πλαίσιο της εξάλειψης της κλασσικής πανώλης των χοίρων στις Κάτω Χώρες το 1997

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, στης 26ης Ιουνίου 1990, σχετικά με ορισμένες δαπάνες στον κτηνιατρικό τομέα [1], όπως τροποποιήθηκε τελευταία από την απόφαση 94/370/ΕΚ της Επιτροπής [2], και ιδίως το άρθρο 3, παράγραφοι 3 και 5,

[1] ΕΕ L 224 της 18.8.1990, σ. 19.

[2] ΕΕ L 36 της 8.2.1994, σ. 15.

την απόφαση της Επιτροπής,

Εκτιμώντας τα εξής:

(1) Εμφανίστηκαν εστίες κλασσικής πανώλης των χοίρων στις Κάτω Χώρες το 1997, η εμφάνιση της νόσου αυτής αντιπροσωπεύει σοβαρό κίνδυνο για το κοινοτικό ζωικό κεφάλαιο και προκειμένου να συμβάλει στην εξάλειψη της νόσου, το συντομότερο δυνατό, η Κοινότητα έχει τη δυνατότητα να συμμετάσχει στη χρηματοδότηση των δαπανών που πραγματοποιεί το κράτος μέλος.

(2) Στις 22 Ιουνίου 1998, οι Κάτω Χώρες υπέβαλαν αίτηση πληρωμής για το σύνολο των δαπανών που προέκυψαν λόγω της εμφάνισης της νόσου στο εδαφός τους το 1997· η εν λόγω αίτηση έχει αντικατασταθεί από νέα αίτηση που υποβλήθηκε στις 2 Ιουνίου 1999.

(3) Η Επιτροπή εξέδωσε τις αποφάσεις 98/25/ΕΚ [3] και 99/18/ΕΚ [4] σχετικά με μία χρηματοδοτική ενίσχυση της Κοινότητας στο πλαίσιο της εξάλειψης της κλασσικής πανώλης των χοίρων στις Κάτω Χώρες, οι εν λόγω αποφάσεις επέτρεψαν την πληρωμή των δύο πρώτων προκαταβολών που ανέρχονται σε 74.429.868 EUR.

[3] ΕΕ L 8 της 14.1.1998. σ. 28.

[4] ΕΕ L 6 της 12.1.1999. σ. 18

(4) Επί του παρόντος, πρέπει να καθοριστεί το συνολικό ποσό της χρηματοδοτικής ενίσχυσης της Κοινότητας.

(5) Η Επιτροπή έλεγξε την εφαρμογή όλων των κοινοτικών κανόνων στον κτηνιατρικό τομέα και την τήρηση όλων των όρων της χρηματοδοτικής συνδρομής της Κοινότητας.

(6) Τα αποτελέσματα των ελέγχων αυτών δεν επιτρέπουν να θεωρηθούν ως επιλέξιμες όλες οι δαπάνες που υποβλήθηκαν, οι διαπιστώσεις αυτές επιβεβαιώνονται από την έκθεση του Ελεγκτικού Συνεδρίου.

(7) Οι αρχικές παρατηρήσεις της Επιτροπής κοινοποιήθηκαν επίσημα στις ολλανδικές αρχές στις 13 Ιανουαρίου 1998.

(8) Οι συμπληρωματικές παρατηρήσεις καθώς και ο τρόπος υπολογισμού των επιλέξιμων δαπανών κοινοποιήθηκαν επίσημα στις εν λόγω αρχές, στις 5 Μαΐου1999 και στις 29 Οκτωβρίου 1999.

(9) Ότι η μόνιμη κτηνιατρική επιτροπή δεν έδωσε θετική γνώμη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το συνολικό ποσό της κοινοτικής χρηματοδοτικής ενίσχυσης, στο πλαίσιο της εξάλειψης της κλασσικής πανώλης των χοίρων στις Κάτω Χώρες το 1997, ανέρχεται σε 109.937.795 EUR.

Άρθρο 2

Το υπόλοιπο της κοινοτικής χρηματοδοτικής ενίσχυσης, δηλαδή 35.507.928 EUR, θα καταβληθεί ανάλογα με τη διαθεσιμότητα των πιστώσεων.

Άρθρο 3

Η παρούσα απόφαση απευθύνεται στις Κάτω Χώρες.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>